Kažimír, Peter, podpredseda vlády a minister financií SR (2013-06-27):
Ďakujem veľmi pekne, pani predsedajúca, za slovo. Prajem všetkým príjemný dobrý deň a ďakujem aj pánovi poslancovi Mikloškovi za otázku. Zákon č. 583/2004 Z. z. o rozpočtových pravidlách územnej samosprávy upravuje rozpočty územnej samosprávy, pravidlá rozpočtového hospodárenia a finančné vzťahy štátu k rozpočtom územnej samosprávy, ale aj vzťahy medzi rozpočtami subjektov územnej samosprávy navzájom. Obsahom zákona ale nie je prenos kompetencií, tieto sú riešené prostredníctvom osobitných zákonov a sú aj dedičstvom fiškálnej decentralizácie známej a samosprávnej komunálnej reformy zo začiatku tejto dekády alebo minulej dekády. Poplatok za reklamu predstavuje jeden z pôvodných miestnych poplatkov v zákone č. 544/1990 Zb. o miestnych poplatkoch. Spomínaný zákon bol nahradený zákonom o miestnych daniach a miestnom poplatku za komunálne odpady a drobné stavebné odpady a to je zákon č. 582/2004 Z. z. Zákon ustanovuje nové miestne dane, čím sa rešpektujú zámery vyplývajúce z reformy verejnej správy na zvýšenie právomocí a zodpovednosti obcí pri určovaní daní a ich správe. Týmto zákonom sa zabezpečil priestor na zvýšenie a stabilitu vlastných finančných zdrojov obcí nevyhnutných na zabezpečenie úloh, ktoré plnia orgány územnej samosprávy. Dôsledkom je vyššia kvalita riešení reagujúca na miestne potreby, mobilizácia miestnych zdrojov, vyššia zodpovednosť, transparentnosť a vyššia miera informovanosti. Súčasné platné znenie nariadenia vlády Slovenskej republiky č. 668/2004 o prerozdeľovaní výnosu dane z príjmu územnej samosprávy v znení neskorších predpisov upravuje spôsob rozdeľovania a poukazovania výnosu dane a priamo určuje kritériá váhy rozdeľovania výnosu dane z príjmov fyzických osôb do rozpočtov obcí a financovanie originálnych kompetencií obcí. Uvedeným nariadením sa zabezpečuje aj financovanie výkonu sociálnych služieb pre obyvateľov v poproduktívnom veku. Financovanie časti zariadení sociálnych služieb je zabezpečované prostredníctvom dotácií z kapitoly Ministerstva práce, sociálnych vecí a rodiny Slovenskej republiky. Ministerstvo financií preto nepovažuje tento stav za nemenný a v tejto súvislosti sa ani nebráni diskusiám a víta podnety k prípadným úpravám systému financovania sociálnych služieb, ako aj iných oblastí s cieľom zabezpečiť dodržiavanie základných princípov fiškálnej decentralizácie. Toľko oficiálny postoj rezortu financií, ale, samozrejme, chcem dodať aj to, že podľa mojich informácií rezort práce pracuje už pomaly rok na zákone o sociálnych službách, a tu chcem pripomenúť isté nepríjemné dedičstvo ešte z konca minulého volebného obdobia, keď bol prijatý zákon o sociálnych službách, ktorý vlastne dával povinnosť dôchodcom až do výšky 50 % spolufinancovať náklady na pobyt v domovoch dôchodcov. Tento zákon bol potom aj na základe pobúrenia tých istých poslancov, ktorí ho kedysi prijali, zrušený alebo pozastavený. Teraz sa pracuje na novom systéme, ktorý by mal nahradiť dnešný nie veľmi udržateľný stav, keď sa cestou formou priamych dotácií z ministerstva práce z roka na rok – ťažko vybojovateľný, samozrejme, s rezortom financií – týmto spôsobom nie úplne transparentne a nie hlavne udržateľne financujú sociálne služby a hlavne fungovanie domovov dôchodcov. Na vašu narážku, teda ale ohľadom možnej zmeny podielových daní musím povedať, že v dnešnej situácii, v situácii jasného záväzku vlády znižovať deficit v tomto, aj v ďalších rokoch, inak záväzku, ku ktorému sa, myslím si, že hlási celé politické spektrum, musím poznamenať, že súčasťou dosiahnutia fiškálneho cieľa 3 % deficitu v tomto roku je aj podpísané memorandum medzi vládou Slovenskej republiky a ZMOS-om ako predstaviteľom skoro 2 900 samospráv, dedín, obcí, miest, takisto aj s vyššími územnými celkami, a tu musím konštatovať a dnes som to v podstate zverejnil aj na tlačovej konferencii pri uvádzaní výsledkov daňových prognóz, tu treba povedať, že po 6-mesačnom monitoringu, bohužiaľ, samospráva tento záväzok nerešpektuje a je odklonená od cieľa skoro 150 mil. eur. Ak máme dosiahnuť tento cieľ, dávame vážny odkaz predstaviteľom samosprávy, nielen primátorom a starostom, ktorí sú často v rukách obecných zastupiteľstiev, že my tento záväzok berieme smrteľne vážne, a v prípade, že nedôjde ku korekcii, k revízii prístupu skoro 300 miest a obcí k plneniu záväzkov memoranda, tak ministerstvo financií navrhne vláde zmeniť systém podielových daní, ale nie v prospech obcí, nie v ich prospech. Takže to je ale reálna situácia, s ktorou sa potýkame v týchto dňoch, a ja pevne verím, že sa nám to podarí aj na základe misionárskej činnosti v oblasti, v oblasti národných účtov a skutočného akruálneho účtovníctva, ktoré naozaj nie je, často to nie je veľmi jednoduché vysvetliť a tlmočiť, po síce, po iks rokoch fungovania a vyspelého účtovníctva obcí, ale často aj nepochopenia, v akom systéme účtuje štát, v akom systéme účtuje a preukazuje svoje výsledky obec alebo dané mesto. Základným odkazom ale je, že rezort práce pracuje na systémovom zákone, ktorý má raz a navždy vyriešiť problematiku financovania domovov dôchodcov, ktorý vzhľadom na hroziaci aging alebo starnutie obyvateľstva je, samozrejme, oblasťou, ktorú je nevyhnutné riešiť aj zo strednodobého hľadiska, a v každom prípade v tejto oblasti rezort financií bude nápomocný rezortu práce. Ďakujem. Skončil som.